夢遊月宮
作者：陳宗遠
朝代：宋

paragraphs: 蜿虹絳彩垂霄路，白波渺渺散寒露。
橫空擲綺結飛梁，靉靆青雲匝風御。
颺金排玉水晶宮，鸞佩霓襦笑相遇。
兔停玉杵取玄霜，吳質無端强猜妬。
窺見腰中三尺冰，便疑斫却婆娑樹。
桂香廣陌不得留，灼灼修娥謾回顧。
天孫飛梭織冰紈，帝子吹笙濕香霧。
笑指瑶臺十二層，只怕結鄰未相許。
瀲灧金樞煙水寒，會駕飛輪撇波去。